Slovenské národné basketbalové družstvo žien

Slovenské národné basketbalové družstvo žien je národné družstvo žien, ktoré reprezentuje Slovensko v medzinárodných basketbalových súťažiach žien a priateľských zápasoch. Funguje pod záštitou Slovenskej basketbalovej asociácie (SBA). Jeho najvýraznejšie úspechy sú striebro z ME 1997, bronz z ME 1993 a 5. miesto z MS 1994. V roku 2020 mu patrila vo svetovom rebríčku FIBA 24. pozícia.

História

Reprezentácia v ČSR (do 1993) 
 Pozri tiež Česko-slovenské národné basketbalové družstvo žien

Počiatky ženského basketbalu na Slovensku sa viažu na obdobie 30. rokov 20. storočia, kedy začal vznikať prvý ženský tím v Bratislave pod záštitou tajomníka YMCA Jana Kopala. V období Prvej Slovenskej republiky nevzniklo oficiálne národné basketbalové družstvo žien, vznikla len národná ženská súťaž, združujúca od sezóny 1942/43 šesť bratislavských družstiev. Počiatky účastí Sloveniek na medzinárodných podujatiach sa preto viažu na obdobie povojnovej ČSR, kedy slovenské basketbalistky hrali ako súčasť česko-slovenskej reprezentácie. 

Ženská reprezentácia ČSR sa do medzinárodných podujatí začala zapájať od roku 1950 (prvá účasť na majstrovstvách Európy). Na majstrovstvách sveta získalo Česko-Slovensko v období rokov 19571975 dve strieborné a štyri bronzové medaily, pri ktorých bola súčasťou tímu vždy minimálne jedna Slovenka. Na európskych šampionátoch vybojovalo ČSR, resp. ČSSR a ČSFR sedem strieborných a osem bronzových medailí, slovenské basketbalistky sa podieľali na zisku piatich strieborných a piatich bronzových medailí. Na Olympijských hrách 1992 bolo v 12-člennom kádri družstva ČSFR deväť Sloveniek, vďaka čomu sa nástupníckym štátom po rozdelení Česko-Slovenska stalo Slovensko.

Reprezentácia po roku 1993 
V 90. rokoch 20. storočia sa stal zásluhou reprezentácie žien basketbal v prvých rokoch samostatnosti Slovenska najúspešnejším kolektívnym športom krajiny. Hneď pri premiérovej účasti na ME 1993 získala reprezentácia bronz, o štyri roky neskôr na ME 1997 striebro, dvakrát obsadila štvrté miesto. V deväťdesiatych rokoch 20. storočia boli Slovenky najúspešnejším tímom na európskych šampionátoch. Túto pozíciu potvrdili na MS 1994, kde obsadili piatu priečku; kvalifikovali sa tiež na MS 1998. Jediný olympijský štart v Sydney 2000 poznamenalo odstúpenie realizačného tímu pred olympiádou po nezhodách s vedením SBA. 

Ženská reprezentácia chýbala na záverečnom turnaji majstrovstiev Európy 3-krát (2005, 2007, 2019), naopak postup z kvalifikácie ME si vybojovala 11-krát (1995, 1997, 1999, 2001, 2003, 2009, 2011, 2013, 2015, 2017, 2021), pričom pri premiére v roku 1993 získala priamu účasť ako nástupnícky tím po bývalom ČSFR.

Zatiaľ posledná účasť Sloveniek na Majstrovstvách Európy bola v roku 2017, kedy skončili na ôsmom mieste. Kvalifikáciu na ME 2019 tím nezvládol a skončil na nepostupovom treťom mieste skupiny. V nadväznosti na neúspech odstúpil tréner reprezentácie Peter Kováčik a nahradil ho od februára 2019 Juraj Suja. Po víťazstve nad Holandskom 6. februára 2021 v Diplomat aréne 61:50 Slovenky vyhrali kvalifikačnú skupinu H a postúpili na ME 2021.

Výsledky 
Olympijské hry

Majstrovstvá sveta

Majstrovstvá Európy

Súpiska družstva 
Súpiska žien na Majstrovstvách Európy v júni 2021, aktuálna k 20. júnu 2021. Nižšie sa nachádzajú ďalšie hráčky, ktoré boli povolané aspoň na jeden reprezentačný zápas od januára 2019.

Tréneri

Poznámky

Referencie

Pozri aj 
 Česko-slovenské národné basketbalové družstvo žien
 Slovenské národné basketbalové družstvo mužov
 Prehľad úspechov slovenského basketbalu

Externé odkazy 
 Oficiálna stránka Slovenskej basketbalovej asociácie
 Slovenský basketbalový portál

Národné basketbalové družstvá
Basketbal
Basketbal na Slovensku